Jahiseaduse eelnõu
SELETUSKIRI
1. Sissejuhatus
Jahiseadus sätestab eelnõu kohaselt jahindustegevuse eesmärgi ja selle täitmiseks vajalikud regulatsioonid, kehtestab jahiulukite loetelu, jahipidamisviisid, -vahendid, -ajad, jahimeeste atesteerimise korra jms. Oluline seaduse osa on seotud jahiõigusega ehk maaomaniku õigusega omal maal jahipidamist korraldada või selleks tingimusi seada. Seejuures sätestab seadus jahipidamiseks vajaliku territooriumi minimaalse suuruse ning jahiõiguse realiseerija kohustuse hüvitada jahiulukite tekitatud kahjustused, reguleerib riiklike ja eraõiguslike organisatsioonide õigusi ning kohustusi jahiulukite seire ja küttimismahtude määramisel ning muu jahindusliku tegevuse korraldamisel.

Jahiseaduse eelnõu koostamisele eelnes Eesti esimese jahindusstrateegia väljatöötamine. Arutelude tulemusena valmis jahinduse arengukava aastateks 2008–2013 (http://www.envir.ee/1081276). Lühidalt kokku võttes eelnes arengukava koostamisele olukord, kus kehtiv jahiseadus jättis valdkonna olulised osad reguleerimata, jahinduse üldine olustik oli aga vahepeal oluliselt muutunud. Tähelepanu keskmes on nüüd jahiõiguse taastamisega seonduv. Teisisõnu – jahindustegevuse korraldamisest on seniajani kõrvale jäetud maaomanikud, kellel puudub põhiseadusest tulenev õigus oma vara käsutada ja seeläbi sõlmida kokkuleppeid oma maa jahinduslikuks kasutamiseks. 

Arengukava eeldas suurt hulka jahiseaduse muudatusi ning 2009. aasta alguses asutigi koostama jahiseaduse muutmise seaduse eelnõu. Samal ajal analüüsiti ka mitmeid kehtivaid põhimõtteid ja regulatsioone. Tänaseks oleme jõudnud arusaamisele, et kõiki arengukavas käsitletud probleeme ei õnnestu lahendada üksnes kehtiva seaduse üksikute sätete muutmisega. Soovitud eesmärkide saavutamiseks tuleb kehtivat seadust muuta kontseptuaalselt ning muuhulgas leida alternatiive arengukavas kavandatud tegevusele. Erisuguste muudatuste kogumaht osutus sedavõrd suureks, et nii sisuliselt kui normtehniliselt osutus otstarbekas koostada uus jahiseadus.

Uue jahiseaduse eelnõu on heaks kiitnud eri huvigruppide esindajatest koosnev keskkonnaministri jahindusnõukogu (http://www.envir.ee/1075875). Maaomaniku jahiõiguse taastamise osas ei ole siiski täielikku konsensust saavutatud, kuna selles osas on eriarvamusel Eesti Jahimeeste Selts.

Eelnõu koostas Keskkonnaministeeriumi metsaosakonna peaspetsialist Egon Niittee (tel 626 2907). Õigusalase korrektsuse tagas Keskkonnaministeeriumi õigusosakonna jurist Merike Laidvee (tel 626 2905) ning keeletoimetaja oli õigusosakonna peaspetsialist Enel Ormus (tel 626 2906). 

Seaduse vastuvõtmiseks on vajalik Riigikogu poolthäälte enamus. 

Seaduse eelnõu on kooskõlas Eesti Vabariigi Põhiseadusega.

2. Seaduse eesmärk
Kehtiv jahiseadus jõustus 2003. aastal. Sellele eelnes 1994. aastal vastu võetud jahikorralduse seadus, mis oli n.ö üleminekuseadus ja selle eesmärk oli tagada jahinduse korraldamine maareformi käigus kuni seniajani kehtiva seaduse jõustumiseni. Seega taasiseseisvumise järel on Eestis kehtinud kaks jahindustegevust reguleerivat seadust, mis erinesid teineteisest kontseptuaalselt. 1994. a jahikorralduse seadus, võimaldas sujuvalt üle minna eelmise riigikorra ajal välja kujunenud põhimõtetelt omandiõigusi arvestavale jahindusele, nagu see oli olnud enne viimast okupatsiooniperioodi. Nimetatud seaduse kohaselt oli jahiõigus üks individuaalse omandi kasutamise õigustest ning otseselt seotud omandiõigusega maale. Seadusega määratud tingimustel oli maaomanikel võimalus ühineda ja moodustada vajaliku suurusega erajahipiirkondi. Lähtuvalt põhiseadusest oli maaomanikel õigus oma vara käsutada, st pidada omal maal jahti ise või rentida oma maad neile sobivale jahindusorganisatsioonile. Sealjuures oli võimalik jahipiirkonna kasutamise lepinguga sätestada poolte õigused ja kohustused (nt jahimaa rendi, jahiulukite tekitatud kahjustuste hüvitamise jms). Sarnase skeemi alusel toimub jahinduse korraldamine valdavas osas Euroopast, sh meie lähinaabritel.

2003. aastal jõustus praegu kehtiv jahiseadus, mis ei võimaldanud enam erajahipiirkonna moodustamist ning millega jahiõigus lahutati üldistest omandiõigustest. Ühtlasi lõpetas kehtiv seadus selleks ajaks moodustatud erajahipiirkondade eksisteerimise. Kinnistati uuesti eelmise sajandi 60ndatel aastatel sovhooside või metskondade piire järgivad jahipiirkonnad ning need anti määramata perioodiks kasutada samal ajal moodustatud jahindusorganisatsioonidele. Seega kannab täna kehtiv seadus endas suhteliselt intensiivset põhiseaduse riivet: sellega loodi kogu Euroopa kontekstis üsna ainulaadne pretsedent – 21. sajandil võeti maaomanikult õigus oma vara käsutada. 

Millega sellist põhiõiguste piiramist põhjendati? Peamine argument oli aastakümnete kestel väljakujunenud traditsioonide ja stabiilsuse säilitamine. Seejuures tugineti eeldusele, et juba aastakümneid jahimaid kasutanud jahindusorganisatsioonid arvestavad muuhulgas maaomanike ootustega. Paraku selgus õige pea, et maaomanikelt oma vara käsutusõiguse võtmine ja selle andmine jahindusorganisatsioonidele ilma kohustusteta, ei ole loonud eeldusi dialoogi tekkeks maaomanike ja jahimeeste vahel. Sellise kontseptuaalse muudatuse mõju seaduse reguleerimisalas ei olnud võimalik ette näha ning seaduse majanduslik, sotsiaalne ja keskkonnakaitseline mõju jäi siiski lõpuni läbi mõtlemata. Lühidalt kokku võttes on tänaseks kujunenud olukord järgmine:

· maaomanikel puudub õigus omandi käsutamiseks ning seetõttu võimalus sõlmida sisulisi kokkuleppeid nende maal jahindust korraldavate jahindusorganisatsioonidega;

· tähtajatu jahipiirkonna kasutusõigus ja sisuliste kohustuste puudumine võimaldab jahindusorganisatsioonidel piiramatult suurendada jahiulukite arvukust jahipiirkonnas. 

Seevastu ligikaudu 100 000 maaomanikku kannavad jahindusega seotud kulud, tehes investeeringuid jahiulukite toidubaasi tagamiseks, infrastruktuuri (teede jms) parandamiseks jne. Puuduvad toimivad regulatsioonid metsa- ja põllumajandusele jahiulukite tekitatud ülemääraste kahjude hüvitamiseks;

· jahindus on muutumas üha olulisemaks majandusharuks ning sellest saadav sotsiaalne (rekreatiivne) ja majanduslik kasu ei pruugi jõuda maaomanikeni, vaid läheb maaomandiga sidumata jahindusorganisatsioonidele. Piirkonniti on teravaks sotsiaalseks probleemiks asjaolu, et jahindusorganisatsioonid (MTÜd ja äriühingud) tõrjuvad jahindusest eemale kohaliku elanikkonna ning jahindus on muutumas suhteliselt kitsa kildkonna tegevusalaks;

· omandiõiguste ebaproportsionaalne piiramine on põhjustanud kogu Eesti jahinduse orientatsiooni populaarsetele jahiulukitele (suurulukitele) ning ökosüsteemide majandamine ei ole kompleksne. Põhjendamatult on piiratud maaomanike võimalusi investeerida väikeulukite (veelinnud, kanalised jms) elupaikade parandamisse ja liigikaitsesse;

· riiklikud meetmed jahiulukite soodsa seisundi tagamiseks on formaalsed ega võimalda vältida jahiulukite ülemäärast küttimist. Jahiulukite ohjamismudel põhineb plaanimajanduse tingimustes välja töötatud normatiividel, mis ei arvesta tegelikkust, ning nõukogude ajastu filosoofial. Õnneks on Eesti jahimees säilitanud kaine meele ja taganud riiklike meemete eiramisega peamiste jahiulukite kõrge arvukuse. 

Seega riivab kehtiv seadus küllaltki intensiivselt põhiseaduse mitut sätet, milleks puudub mõistlik põhjendus – need riived ei ole sobivad, vajalikud ega mõõdukad. Kõnealused jahiseaduse sätted ei ole formaalselt ega ka majanduse, keskkonnakaitse ega sotsiaalse sisu seisukohalt põhiseadusega kooskõlas. 

Eelnõukohase seaduse eesmärk on tagada ulukiasurkondade säästlik kasutamine ning liikide vahelinetasakaal, arvestades ulukite looduslikku juurdekasvu ja säilimist võimalikult pikaks ajaks. Seejuures võetakse arvesse eri huvigruppide ootused ning jahinduse rekreatiivsed, sotsiaalsed ja majanduslikud aspektid. Senisest enam tähtsustatakse maapiirkondade arengut, sh sotsiaalset sidusust, ühistegevust ja materiaalsete väärtuste suurendamist jahindustegevuse kaudu. Jahinduse integreerimiseks muu maamajandus​tegevusega ning ökosüsteemide komplekse majandamise eelduseks on omandiõiguste väärtustamine vastavalt põhiseaduse §-le 32, mille kohaselt igaühel on õigus oma omandit vabalt vallata, kasutada ja käsutada, kui see ei ole vastuolus üldiste huvidega. Jahindusest saadav sotsiaalne (rekreatiivne) ja majanduslik kasu on olnud ajendiks, miks enamikes riikides maaomanik panustab jahiulukivaru taastootmisse ning sealseid ökosüsteeme majandatakse komplekselt. Omandiõigus loodusressurssidele ja jahindusest saadav kasu on motiveerinud maaomanikke panustama looduskaitsesse. See on oluline kogu jahinduse tasakaalustatud ja pikaajalise arengu seisukohalt. Ühtlasi ei ole eenõu koostamisel jäänud tähelepanuta vajadus leida kompromiss elanikkonna eri osade erinevate ootuste, väljakujunenud traditsioonide jms vahel. 

Eesmärgi täitmiseks kavandatud regulatsioonide keskmes on maaomaniku jahiõiguse taastamisega seonduv. Maaomanikul tekib edaspidi õigus omal maal jahti pidada või jahinduslikku tegevust korraldada (jahiõigust edasi anda). Siiski ei ole maaomaniku jahiõigus absoluutne ning liigikaitse ja korralduslikel eesmärkidel seda piiratakse. Suurulukite küttimine on ka edaspidi lubatud ainult selleks moodustatud jahipiirkonnas, mille moodustab riik ja selle suurus peab olema vähemalt 5000 ha. Seega säilitatakse olemasolevad jahipiirkonnad ning maaomanikel puudub ka edaspidi võimalus vabatahtliku ühinemise kaudu moodustada uusi jahipiirkondi, mis arvestaks maaomandi paiknemist. Kehtivate jahipiirkondade säilitamine on ühtlasi kompromiss kehtivate regulatsioonide ja maaomanike valikuvabaduse vahel. Argumentideks on eelkõige väljakujunenud traditsioonide ja stabiilsuse säilitamine ning võimalik jahimaade killustumine ja jahinduslikust kasutusest välja jäämine.

Olulise muudatusena on maaomanikel edaspidi võimalus senise jahipiirkonna kasutaja väljavahetamiseks, kui seda nõuavad maaomanikud, kelle omandis on 2/3 jahipiirkonna pindalast. Sellise õiguse olemasolu võimaldab maaomanikel survestada nende maadel jahindust korraldavaid jahindusorganisatsioone ning seeläbi üheskoos sõlmida oma maa jahindusliku kasutamise sisulisi kokkuleppeid. Muuhulgas tekib maaomanikel võimalus küsida jahimaa kasutamise eest tasu, leppida kokku jahiulukite tekitatud kahjustuste menetlemises jne. 

Samas ei pruugi kõik jahipiirkonna maaomanikud jahipiirkonnas jahipidamise tingimustes omavahelist kokkulepet saavutada. Maaomanike tarvis, kellega kokkuleppele ei jõuta, nähakse ette jahipiirkonna kasutaja minimaalne kohustus hüvitada vähemalt jahiulukite tekitatud ülemäärane kahju. Kui pooled ei ole kokku leppinud teisiti, hinnatakse kahju suurust keskkonnaministri määrusega kinnitatud metoodika alusel. 

Ümber korraldatakse jahiulukite kaitse ja ohjamisega seonduv. Tänaseni kasutatav, kuid eelmise riigikorra ajal plaanimajanduse tingimustes juurutatud ning tegelikkust tõeselt kirjeldamata jättev jahiulukite küttimismahtude planeerimise mudel asendatakse tänapäeva teadmistel põhineva skeemiga. Eelnõu kohaselt koostatakse iga-aastased seirearuanded, millega kindlustatakse ulukiasurkondade seisundit kirjeldava info olemasolu ning tagatakse riiklike institutsioonide võimekus sekkuda vajaduse korral toimuvasse, et tagada ulukiasurkondade soodus seisund. Selline võimekus võimaldab muuta jahiulukite küttimismahtude planeerimise paindlikumaks ja anda rohkem otsustamisvõimalusi jahiõiguse realiseerijatele. Jahiulukite kui taastuva loodusvara kasutamise eripäraks on asjaolu, et kõige parem ja operatiivsem ülevaade ressursi olemist on ressursi kasutajal ehk jahimeestel.

3. Eelnõu sisu ja võrdlev analüüs
Eelnõu koosneb 10 peatükist ja 67 paragrahvist. Seaduse peatükkideks liigendamisel on arvestatud eelnõu sisemist loogikat ning regulatsioonide paremat järgitavust. Esimeses peatükis piiritletakse seaduse reguleerimisala, esitatakse seaduse eesmärk ning üldisemad mõisted ja õigusinstituudid. Teises peatükis sätestatakse jahiulukite kaitse ja ohjamise meetmed, sh jahiulukite soodsa seisundi tagamise regulatsioonid. Seejärel kolmanda ja neljanda peatükiga reguleeritakse jahipidamise korraldamist ja jahimeeste atesteerimist ning sätestatakse jahipidamiseks vajaliku dokumentatsiooni vajadus. Viies peatükk reguleerib jahisaaduste kasutamist. Kuues peatükk sätestab jahipiirkonna moodustamise tingimused ning seitsmes peatükk reguleerib poolte õigusi ja kohustusi seoses jahiulukite tekitatud kahjustustega. Kaheksas ja üheksas peatükk sätestavad järelevalve ja vastutusega seonduva. Viimane ehk kümnes peatükk sisaldab lõppsätteid, sealhulgas sätestab relvaseaduse, keskkonnatasude seaduse, looduskaitseseaduse ja riigilõivuseaduse muutmise. Eelnõu ülesehitus vastab kehtestatud korrale ning eelnõu lahutamatuks osaks on käesolev seletuskiri.

Järgmisena kirjeldatakse eelnõu olulisemate regulatsioonide sisu ja selgitatakse valitud lahendusi. 

1. peatükk „Üldsätted“
Paragrahv 1. Seaduse reguleerimisala sätestamisega piiritletakse seadusega reguleeritavate valdkondade ring ja ulatus. Esimese paragrahvi eesmärk on avada seaduse sisu laiemalt, kui seda teeb seaduse pealkiri.

Paragrahv 2. Eelnõu kohase seaduse eesmärgi sõnastamisel on eelkõige lähtutud jahiulukiasurkondade soodsa seisundi tagamisest ning eelnõu vastavusest põhiseaduse §-ga 5, mille kohaselt Eesti loodusvarad ja loodusressursid on rahvuslik rikkus, mida tuleb kasutada säästlikult. Võrreldes praegu kehtiva seadusega, lisatakse eelnõu kohase seaduse eesmärgiks ka liikidevahelise ökoloogilise tasakaalu tagamine. Kaasaegse jahinduse ülesanne on liigselt arvukate jahiulukite ohjamine ja tasakaalu hoidmine inimese muudetud elupaikades ja tsivilisatsiooniks nimetatud looduslikus seisundis. Sealjuures on osad liigid võitjad ja teised kaotajad, kuna kiskja-saaklooma suhted ei toimi enam loomulikul moel. Näiteks on oluline vähendada väikekiskjate (sh võõrliikide) või metssigade arvukust, et vähendada nende negatiivset mõju maas pesitsevatele lindudele, jänestele jne. Või vastupidiselt soodustada suurkiskjate levikut, kes asuksid vabatahtlikeks tasakaalustajateks. Tänapäeva jahindust tuleb eelkõige mõista, kui üht liigikaitse meedet inimese segipaisatud ökosüsteemides.

Eesmärkide täitmiseks kavandatud regulatsioonid taastavad maaomaniku jahiõiguse ning sellega luuakse eeldused ökosüsteemide komplekseks majandamiseks ning jahindustegevuse tasakaaslustatud ja pikaajaliseks arenguks muutuvates tingimustes. 

Paragrahv 3. Seaduse kohaldamisala määramisega soovitakse piirata eelnõu ruumilist ulatust. Kaitstavate loodusobjektide kaitseeesmärgid on üsna erineva iseloomuga ning seetõttu võivad ka jahipidamise tingimused olla väga erinevad. Seega on otstarbekas reguleerida kaitsealadel jahipidamist kaitstava loodusobjekt kaitse-eeskirjaga. Sama põhimõte on ka kehtivas seaduses.

Paragrahv 4. Jahimaa mõiste sätestamine ja täpsustamine võimaldab jahimaadest välja arvata planeeringuga määratud tiheasustus- või puhkealad, kus ohutu jahipidamine ei ole võimalik. Kehtiv seaduse kohaselt oli jahipidamine keelatud maakonnaplaneeringuga määratud tiheasustus- või puhekalal. Planeering on üldisem ja seetõttu on võimalik piirata jahipidamist ka teiste planeeringutega määratud aladel. Planeeringuga määramata väiksemate tiheasustus- või puhkealade piiritlemine ei ole tihti võimalik ja otstarbekas, mistõttu neil aladel vastutab jahiohutuse eest jahipidamisõigust omav isik seadusega kehtestatud korras. 

Tiheasustus- või puhkealadel jahipidamisega kaasnevat ohtu hindab Keskkonnaamet ja võtab seda arvesse jahipiirkonde moodustamisel. Planeeringuga määratud puhkealal, mis jääb jahipiirkonnast välja, korraldab jahipidamist samuti Keskkonnaamet, kes muuhulgas arvestab jahipidamise ohutusega. Looma surmamist planeeringuga määratud tiheasutusaladel ei loeta jahipidamiseks (vt § 11). Seda seetõttu, et vajadusel saab linnadesse tunginud ulukeid surmata ka muul viisil kui jahipidamisega. Vajadusel võib ulukite surmamist nimetatud aladel korraldada kohalik omavalitsus või muu institutsioon kooskõlas loomakaitseadusega viisil, mis ei ohusta inimese elu või vara. 

Paragrahv 5. Analoogselt kehtiva seadusega võib suurulukitele korraldada jahipidamist riigi moodustatud jahipiirkonnas, mille pindala peab olema vähemalt 5000 hektarit. Suurulukid (vt § 8) on teistest suurema liikuvusega ning ökoloogilistest teguritest tulenevalt vajavad elamiseks suuremat eluterritooriumi, mistõttu liigikaitse eesmärkidel korraldatakse suurulukijahti selleks vajaliku suurusega jahipiirkonnas. Suurulukijahi korraldamine väikestel ja üksteisest sõltumatutel aladel (nt ühel kinnisasjal) võib seada asurkonna ülemäärase jahindusliku surve alla ning n-ö „minu“ jahiulukid võivad muutuda „meie“ jahiulukiteks. Siinjuures on veel arvestatud asjaolu, et suurulukid on teistest ulukitest jahinduslikult atraktiivsemad (liha, trofeed jms tõttu) ning nende toitumisharjumustest tulenev vastuolu metsa- ja põllumajandustegevusega muudab nad teistest jahiulukitest haavatavamaks. 
Jahipiirkonna minimaalse suuruse määramisel on lähtutud meie olulisema ja uluksõralistest kõige liikuvama jahiuluki – põdra – eluterritooriumi suurusest, mis on meie aladel minimaalselt 1000 hektarit. Teadlaste hinnangul on põdraasurkonna sihipärase kaitse ja ohjamise korraldamiseks vajalik, et ohjamisüksuse territoorium oleks vähemalt 5000 hektarit.

Jahipiirkonna moodustab ka edaspidi riik ning maaomanikel puudub endiselt võimalus kokkuleppeliselt suuri jahipiirkondi moodustada. Seeläbi ei rikuta väljakujunenud ruumislist struktuuri ning välditakse jahimaade killustamist. Eelnõu jõustumisel ei muutu jahipiirkonna piirid ning jahipiirkondi kasutavad ka edaspidid samad jahindusorganisatsioonid.Küll aga on eelnõu kohaselt maaomanikel võimalik välja vahetada jahipiirkonna kasutaja, kui enamus (2/3 jahipiirkonna pindalast) seda nõuab (vt § 41). 

Paragrahv 6. Jahiõiguse temaatika on kõige olulisem muudatus võrreldes praegu kehtiva seadusega. Eelnõu kohaselt taastatakse maaomaniku jahiõigus ehk jahiulukite elupaiga omaniku õigus oma maal ise jahti pidada või jahinduslikku tegevust korraldada, sh anda kokkuleppeliselt oma maad jahinduslikuks kasutamiseks kolmandatele isikutele, seada jahipidamise tingimusi või jahipidamine üldse keelata. Õigus ise jahti pidada tekib maaomanikul siis, kui ta omab jahipidamist õigustavaid dokumente (jahitunnistust jms) ning kinnistu asub väljaspool planeeringuga määratud tiheasustus- või puhkealasid, kus ohutu jahipidamine ei ole võimalik. Lisaks sellele võib maaomanik edaspidi oma kinnistu piires lubada jahipidamist väikeulukitele ka kolmandatel isikutel. Sellisel juhul annab maaomaniku volitatud isikule jahiloa maaomandi asukoha jahipiirkonna kasutaja. Kehtiva seaduse kohaselt ei saa maaomanik otsustada, kes tema maadel jahinduslikku tegevust korraldab. Maaomanik võib oma kinnistul ainult ise jahti pidada väikeulukitele, kui ta omab jahitunnistust ja kinnistu suurus on vähemalt 20 hektarit. Pindala piirang ei ole otstarbekas ja see ei ole seotud looduskaitseliste eesmärkidega. 
Sarnaselt kehtivale seadusele võib eramaa omanik oma maade kasutamise eest tasu küsida. Kehtiv seadus ei võimalda seda teha riigimaa omanikul. Eelnõu kohaselt tekib selline õigus ka riigimaa omanikul, kuid selleks kehtestatakse ülemmäär 0,5 eurot hektari kohta. Sellega soovitakse piirata jahipidamise kui harrastuse liigset kallinemist. 
Paragrahv 7. Füüsilisel isikul tekib jahipidamisõigus, kui ta omab jahipidamiseks vajalikke dokumente, mis tõendavad, et ta on saanud nõuetekohase ettevalmistuse. 
Paragrahv 8. Jahiaasta määratlemine on oluline jahiulukite seire ja muu jahindust puudutava statistika andmete kogumise ning analüüsi seisukohalt. Jahiaasta algus ja lõpp on määratud arvestades asjaolu, et veebruaris lõpevad ajujahid ja paljude jahiulukite jahipidamisajad. 

Paragrahv 9. Jahiulukid jaotatakse suur- ja väikeulukiteks. Suurulukite nimistu sätestatakse seadusega ja väikeulukite loetelu kehtestab keskkonnaminister määrusega. Kehtiva seaduse kohaselt on jahiulukite nimistus seitse suurulukit ( põder, punahirv, metssiga, metskits, pruunkaru, hunt ja ilves) ning 48 väikeulukit, sh 37 jahilindu. Eelnõu kohaselt lisatakse suurulukite nimekirja veel uus jahiuluk – hallhüljes. Hallhülge küttimine on lubatud eelkõige traditsiooniliste hülgejahi taaselustamise eesmärgil. Seda võimaldab viimase 10 aasta jooksul toimunud hallhüljeste arvukuse mitmekordne tõus (1500-lt 3700–4000ni). Eesti rannikumere püsivalt või sesoonselt hallhüljeste asustatud neljateistkümnest puhkealast on praeguse seisuga kaitsealade reservaadi, sihtkaitsevööndi või püsielupaiga kaitsekorraga tagatud kaitse ja häirimatus kaheteistkümnel. Elupaikade hävimise oht on väga väike ja kui see ka tekib, on tegemist juba pöördumatute muutustega kogu Läänemere ökosüsteemis. 
Paragrahv 10. Halduskoostöö jahinduses on samadel põhimõtetel, mis kehtivas seaduses. Jahindusorganisatsioonide kaasamine riigi haldusülesannete täitmisele on teatud juhtudel otstarbekas. Lisaks riigi halduskoormuse vähendamisele võimaldab see muuta teenuse pakkumise paindlikuks ja jahimeeste ootustele paremini vastavaks. Õiguste ja kohustuste üleandmisega aidatakse kaasa kompetentse ja sihipäraselt toimiva üleriigilise partnerorganisatsiooni tekkimisele. Ka kehtiv jahiseadus võimaldab haldusülesannete üleandmist halduslepinguga. 2009. aastal sõlmis keskkonnaminister vastavasisulise halduslepingu Eesti Jahimeeste Seltsiga. Sellega anti jahimeestele üle võimalus seadusega sätestatud korras korraldada jahimeeste koolitusi, atesteerimist ja vajaliku dokumentatsiooni (jahitunnistuste jms) välja andmist. 

2 peatükk „Jahipiirkonna moodustamine ja kasutamine“
Paragrahv 11. Jahipiirkond on vajalik suurulukijahi korraldamiseks ning sarnaselt kehtiva seadusega moodustab selle riik ning jahipiirkonna suurus peab endiselt olema vähemalt 5000 hektarit. Jahipiirkonna piirikirjelduse koostavad Keskkonnaameti regioonide jahindusametnikud ning selle kinnitab Keskkonnaameti peadirektor käskkirjaga. Ainukesed kriteerium, mida Keskkonnaamet peab jahipiirkondade moodustamisel arvestama, on vajaliku pindala olemaolu (vähemalt 5000 hektarit) ning jahipiirkondadest tuleb välja arvata alad, kus ohutu jahipidamine ei ole võimalik. Jahipiirkondade moodustamisel ei pea arvestama erinevate kõlvikute osakaalu piirkonnas, kui jahipiirkonna kasutajad või maaomanikud seda ei soovi. 5000 hektarit on piisavalt suur ohjamisüksus, et tagada meie liigendatud maastikus suurulukite majandamiseks vajalike elupaikade olemasolu. Näiteks teistes Euroopa riikides (sh meie lähinaabritel) on suurulukite jahiks vajalikud ohjamisüksused kordades väiksemad. 

Erinevalt kehtivast seadusest ei pea jahipiirkonna piir olema looduses nähtav. Senine regulatsioon, mille kohaselt jahipiirkonna piirid peavd kulgema mööda teid, kraave vms, on liiga jäik ning ei võimalda piisavalt arvestada maaomanike soovidega kuuluda ühte või teise jahipiirkonda. Eelnõu kohaselt on oluline, et jahipiirkonna piirikirjeldus oleks selline, et piirikirjeldusest selgub üheselt piiri kulgemine looduses. Piiriks võib olla näiteks kinnisasja piir, mõtteline joon kinnisasja piiripunktide vahel jne.

Jahipiirkondade moodustamisel ja muutmisel kohaldatakse avatud menetlust, mis võimaldab maaomanikel jt asjast huvitatud isikutel esitada omad ettepanekuid. 

Oluline koht kogu eelnõu seisukohalt on, et seaduse jõustumisega ei kaasne praeguste jahipiirkonna piiride muutmist ningmaaomanikel puudub ka edaspidi võimalus moodustada vabatahtliku ühinemise kaudu uusi jahipiirkondi, mis arvestaks maaomandi paiknemise loogikat. Kehtivate jahipiirkondade säilitamine on kompromiss kehtivate regulatsioonide ja maaomanike valikuvabaduse vahel. Argumentideks on eelkõige väljakujunenud traditsioonide ja stabiilsuse säilitamine ning jahimaade võimalik killustumine ja jahinduskasutusest välja jäämine. 

Samas on jahipiirkondi kasutavatael jahindusorganisatsioonidel edaspidi võimalus jahipiirkonna piiride muutmiseks ja seda oluliselt paindlikumal moel kui praegu. Eelnõu kohaselt saab seda teha igal ajal kokkuleppeliselt naaberjahipiirkonna kasutajaga (vt § 34). Kehtiv seaduse kohaselt vaadati jahipiirkonna piirid üle iga kümne aasta tagant.

Paragrahv 12. Jahipiirkonna piiride muutmine on edaspidi oluliselt paindlikum, kui seda näeb ette kehtiv seadus. Praegu on võimalus jahipiirkonna piiride muutmiseks iga kümne aasta tagant, kui riik korraldab jahimaade inventeerimise. Eelnõu kohaselt on jahipiirkonna kasutajatel õigus piiride muutmiseks, kui piirnevad jahipiirkonna kasutajad on selles kokku leppinud. Muudatusettepanek ei tohi olla vastuolus eelnõu kohase seaduse muude nõuetega. 

Kuna jahipiirkonnad moodustab endiselt riik, siis peab Keskkonnaamet jälgima, et jahipiirkonnas ohutuks jahipidamiseks sobiv ala oleks piisava suurusega. Kui see alla on väiksem kui 5000 hektarit ning naaberjahipiirkonna kasutajad ei ole nõus jahipiirkonna suurendamisega vajalikus mahus enda ala arvelt, muudab Keskkonnaamet jahipiirkonna moodustamise käskkirja kehtetuks ning liidab vabanenud ala piirnevate jahipiirkondadega (§ 33 lõige 1 punkt 3). Keskkonnaamet võib liita kogu ala ühe jahipiirkonnaga või jagada selle mitme jahipiirkonna vahel ning jahipiirkonna kasutajatel ei ole õigust alade juurde arvamisest keelduda.

Jahipiirkonna jaotamise all mõeldakse ühe suurema jahipiirkonna jagamist mitmeks väiksemaks (minimaalselt 5000 hektari suuruseks) jahipiirkonnaks, mis antakse eri isikute kasutusse. Jagunemise tulemusel ei või tekkida jahipiirkondadest välja jäävaid väiksemaid lahustükke. Välja andmata jahipiirkonnas otsustab jagunemise vajaduse korral Keskkonnaamet. Kasutuses oleva jahipiirkonna jagunemiseks teeb ettepaneku jahipiirkonna kasutaja, esitades selleks taotluse koos jagunemise kirjeldusega. Oluline on asjaolu, et jagunemisel tekkinud jahipiirkondade kinnitamisega muutub kehtetuks senine jahipiirkonna kasutusõiguse luba (§ 41 lõike 2 punkt 3). Nimetatud säte takistab suurematest jahipiirkondadest jahinduslikult väheproduktiivsete alade kergekäelist välja arvamist, kuna kõigi jagamise tulemusena moodustatud jahipiirkondade kasutsõiguse lubade saajad otsustavad maaomanikud üldises korras (§ 33 lõige 7). 

Eelnõu kohaselt on jahipiirkonna kasutajatel võimalus muuta kokkuleppel jahipiirkonna piire, liita jahipiirkondi või neid jagada. Jahipiirkonna kasutaja peab arvestama maaomanike soove, kui enamik jahipiirkonna maaomanikest (kellele kuulub vähemalt 2/3 jahipiirkonna pindalast) seda nõuab (§ 41 lõike 2 punkt 2). Seega on maaomanikel kaudne võimalus jahipiirkondi moodustada vastavalt maaomandile ning seejuures tagatakse jahindustegevuse stabiilsus ja sujuv üleminek maaomanike kokkuleppeid arvestavate jahipiirkondade tekkeks. Praegu kehtiv seadus sellist võimalust ette ei näe. 

Paragrahv 13. Jahipiirkonna kasutusõiguse loaga antakse õigus jahipiirkonna kasutamiseks, sh õigus küttida suur- ja väikeulukeid ning teostada jahiulukite seiret. Eelnõu kohase seaduse jõustumisel jääb jahipiirkondade kasutusõigus samaks, st see õigus on praegustel jahindusorganisatsioonidel. Jahipiirkonna kasutusõigus muutub, kui jahipiirkonna kasutaja sellest loobub või seda nõuavad maaomanikud (vt § 41). 

Paragrahv 14. Jahipiirkonna kasutusõiguse loa taotleja peab arvestama loaga kaasnevate kohustustega. Tähtis on esiteks jahiulukite seire teostamise kohustus jahinduse riikliku suunamise tarbeks. Teiseks peab jahipiirkonna kasutaja olema eelnevalt kindel, et ta võtab vabahtlikult endale kohustuse hüvitada jahiulukite tekitatud ülemäärased kahjud seadusega kehtestatud korras ja ulatuses. 

Paragrahv 15. Kehtiva seaduse kohaselt määrab riik kasutusõiguse loaga muuhulgas jahiulukite küttimismahud, seire korraldamise kohustused jms. Eelnõu kohane seadus näeks ette, et erinevat laadi piirangute või tingimuste määramine ei ole edaspidi seotud kasutusõiguse loaga. Edaspidi teeb seda otse Keskkonnamet oma käskkirjaga. . Kehtiva sedause kohaselt vormistati selleks jahipiirkonna kasutusõiguse loa lisa, mis eelnevalt kinnitati käskkirjaga.

Paragrahvid 16–19. Jahipiirkonna kasutusõiguse loa taotlemise protsess peab olema avalik, kuna jahipiirkonnad hõlmavad suuri alasid ning eri osalistel võivad olla jahipiirkonna kasutajate suhtes erinevad ootused. Protsessi käigus teavitatakse maaomanikke, on ette nähtud ka ettepanekute esitamise võimalus jne.

Senisest kasutajast vabanenud või uue moodustatud jahipiirkonna kasutusõiguse loa saab juriidiline või füüsiline isik, kes omab suuremas ulatuses kokkuleppeid piirkonna maaomanikega.

Paragrahv 20. Eelnõu kohaselt ei toimu seaduse jõustudes sisulisi muudatusi kehtivate jahipiirkonna piiride ega jahipiirkonna kasutajate osas, küll aga tekib maaomanikel võimalus välja vahetada senine jahipiirkonna kasutaja, kui ta ei vasta maaomanike ootustele. Selleks peavad saavutama kokkuleppe maaomanikud, kelle valduses on vähemalt 2/3 jahipiirkonna pindalast. Kokkulepe tuleb vormistada nõusolekut kinnitava nimekirjana, mis lisatakse jahipiirkonna kasutusõiguse loa kehtetuks tunnistamise taotlusele.

Vabanenud jahipiirkond antakse taas kasutusse üldises korras, st jahipiirkonna kasutusõiguse loa saab isik, kes on saavutanud jahipiirkonna suurema osa ulatuses kokkulepe maaomanikega jahipidamiseks nende kinnisasjal. Jahipiirkonna kasutaja väljavahetamiseks on seega vajalikud läbida kaks menetlust. Rahulolematud maaomanikud ei pruugi kohe uue jahipiirkonna kasutajaga kokku leppida, kuid riigi korraldatud avalik konkurss toob läbirääkimiste laua taha uusi jahindusorganisatsioone ja füüsilisi isikuid. 

3. peatükk „Jahiulukite seire, küttimismaht ja -struktuur“
Paragrahv 21. Võrreldes kehtiva seadusega ei muutu jahiulukite seire korraldamine oluliselt. Jahipiirkonna kasutajal on ka edaspidi kohustus koguda jahiulukite seireandmeid. Riigil tekib edaspidi kohustus koostada iga jahiaasta kohta seirearuanne, milles kajastatakse ulukiasurkondade seisundit kirjeldavad parameetrid. Jahiulukite seiret korraldatakse ulukiasurkondade seisundi hindamiseks ja muutuste jälgimiseks. Keskkonnaminister kehtestab määrusega seireandmete kogumise korra ning määrab keskkonnaministeeriumi valitsemisala asutuse, kellel on seire korraldamiseks parim kompetents. Seireandmete kogumise korraga sätestatakse muuhulgas jahiõiguse realiseerija kohustused, nagu küttimisstatistika andmete kogumine, vaatluste tegemine, kütitud ulukitelt biomaterjali kogumine jne. Lisaks jahiõiguse realiseerijate kogutud andmetele toimub ka muu eluslooduse (sh jahiulukite) seire, millega tegelevad seirespetsalistid seirealadel. Kõik see kokku tagab ülevaade jahiulukiasurkondade struktuurist ja arvukuse dünaamikast. 

Iga aasta koostatakse jahiulukite seirearuanne, milles seireandmed analüüsitakse ning kirjeldatakse looduslike või inimtegurite võimalikku mõju ulukiasurkondadele. Riigi ja jahiõiguse realiseerija jaoks on seirearuanne ühtlasi küttimismahtude planeerimise aluseks.

Kui seirearuande kohaselt on ohus liigi soodne seisund või kui liigi arvukuse suurenemise mõju on negatiivne, siis koostatakse looduskaitseseadusega kehtestatud korras liigi kaitse ja ohjamise tegevuskava. Kava koostamise otsustab Keskkonnaministeerium. 

Paragrahv 12. Jahiulukite küttimismahu ja -struktuuri määramisega on seotud olulised muudatused võrreldes kehtiva seadusega. Muudatused on seotud uluksõraliste (põdra, punahirve, metssea ja metskitse) küttimismahu ja -struktuuri planeerimisega ehk edaspidi otsustab vastavad küttimispõhimõtted jahipiirkonna kasutaja. Jahiulukite kui taastuva loodusvara kasutamise eripäraks on asjaolu, et ressursi kasutajal on kõige täpsem ja operatiivsem ülevaade ressursi olemist. Tinglikult võttes on väiksemate ohjamisüksuste (jahipiirkondade) siseselt parimaks jahiulukite seire meetodiks sellel alal toimuv jahipidamine ja selle käigus tehtavad vaatlused. Seepärast ei ole kolmandatel osalistel võimalik jahipiirkonna jahiulukite absoluutarvukuse sõltumatut hinnangut anda. Hinnata saab jahiulukite arvukuse ja seisundi muutumist (muutuste suundumusi) suuremate ohjamisüksuste tasemel. Erandiks on suurkiskjad, kes on suhteliselt vähearvukad ja suure eluterritooriumiga. Seetõttu on riiklikel institutsioonidel koostöös jahimeestega võimalik anda asurkondade suuruse suhteliselt täpne hinnang. Suurkiskjate kasutamise rangem reguleeritus tuleneb ka selle liigirühma vastuolulisusest ja haavatavusest. 
Eelnõu kohaselt määrab teiste jahiulukite küttimismahu jahiõiguse realiseerija, arvestades seejuures jahiulukite tekitatud kahjustuste ulatust, asurkondade jahinduspotentsiaali säilimist ning liikidevahelist tasakaalu. Sealjuures hoiab riik kõigel toimuval silma peal ja hindab jahulukite asurkondae seisundit riiklikult korraldatud seire käigus. Seireandmete põhjal koostatud liigi kaitse ja ohjamise tegevuskavas määratud meetmed on aluseks riiklike piirangute või tingimuste kehtestamiseks. Muuhulgas võib tegevuskava ette näha iga-aastase küttimismahu ja -struktuuri kehtestamise (sh jahipidamise peatamise) või liigi ohjamise abinõud, nt väikekiskjate negatiivse mõju vähendamiseks jne. Kõigele lisaks võib keskkonnaminister alati muuta jahieeskirja (keskkonnaministri määrus) ning teha korrektiive jahipidamisaegades jms osas.

Sellega on tagatud riiklik järelevalve ja meetmed jahipidamise peatamiseks tingimustes, kus jahiulukite (v.a suurkiskjate) iga aasta küttimismahu määravad jahimehed ise trende jälgides. Sisuliselt on see ka praegu nii, ehkki formaalse skeemi kohaselt kehtestab küttimismahu riik. Jahipidamise peatamist liigikaitse eesmärgil saab vajadusel korral kasutada jahipiirkonnaüleste ohjamisüksuste tasemel, milleks võib olla näiteks maakond või selle osa. Jahipiirkonna tase jääb seejuures ilmselgelt liiga väikeseks, et teha olulisi järeldusi asurkonna üldise seisundi kohta. 

Kehtiva seaduse kohaselt põhineb meie peamiste jahiulukite (uluksõraliste) küttimismahtude planeerimine jahimaakorralduskaval, mis koostatakse kümne aasta tagant iga jahipiirkonna jaoks ja millega määratakse jahipiirkonna jahiulukite minimaalne ja maksimaalne lubatud arvukus. Küttimismahu määravad Keskkonnaameti jahindusametnikud, võttes aluseks jahimeeste igal aastal esitatud loendusandmed ning jahipiirkonnas jahiulukitele sobivate elupaikade mahutavused. Paraku ei vasta eelmise sajandi 60ndatel aastatel välja töötatud jahipiikonna elupaikade mahutavuse ehk jahiulukite minimaalse ja maksimaalse arvukuse määramise alused tänapäeva teadmistele jahiulukite ökoloogiast ning toimuvaid protsesse ei ole võimalik vajaliku täpsusega modelleerida. Selline hinnang sisaldub Tartu Ülikooli teaduritelt tellitud analüüsi tulemustes (http://www.envir.ee/1092908). Isegi kui kasutatavad mudelid suudaksid toimuvaid protsesse kirjeldada, on nende põhjal valminud rakendusplaan puudulik, sest riigi ametnikud ei suuda jahiulukite tegelikku arvukust jahipiirkonnas vajaliku täpsusega kontrollida. Vajalikku teavet omavad jahimehed võivad loendusandmetega manipuleerida ja näidata ulukite arvukust tegelikust madalamana. Seda seetõttu, et riik kehtestab automaatselt jahimeestele soovimatult suure küttimismahu, mis tuleneb elupaigamahutavuse maksimaalselt lubatavast väärtusest. 

4. peatükk „Jahipidamine“
Paragrahv 23. Paragrahvi regulatsioonid on põhimõtteliselt samad, mis kehtivas seaduses. Jahipidamise kui tegevuse võimalikult täpne õigusaktidega reguleerimine on vajalik, et vältida arusaamatusi ja erineva tõlgendamise võimalusi, mis võivad tekkida eri tegevuse käigus või mitmesuguste vahenditega looduses viibimisel. Jahiulukite nimekirja kandmata uluki jälitamist, püüdmist, tabamist või surmamist loetakse ebaseaduslikuks jahipidamiseks ja selle teo toimepanijat karistatakse vastavalt eelnõukohasele seadusele. Ebaseaduslikuks jahipidamiseks loetakse ka jahipidamisvahendiga looduses viibimist alal, mis ei ole jahimaaks arvatud (nt planeeringuga määratud puhkealal), või väljaspool jahipidamisaega. Erandina ei loeta jahipidamiseks tiheasustusalale või hoonesse tunginud looma hukkamist. Eelnõu kohaselt ei kehti sellistel juhtudel jahiseaduse sätted ning kohalik omavalitsu võib korraldada looma hukkamist operatiivsemal või ohutumal viisil. Sellest hoolimata peab see olema kooskõlas loomakitseseaduse nõuetega. Sama kehtib ka õnnetuses (sh liiklusõnnetuses) vigastatud uluki surmamise kohta sündmuskohal.

Lõikes 4 nimetatud juhtudel korraldab jahipidamist või looma hukkamist Keskkonnaamet. Punktides 1-5 nimetatud erakorralistel juhtudel või eesmärkidel peab jahipidamisele või looma hukkamisele eelnema riikliku institutsiooni luba. Näiteks tehistingimustest loodusesse pääsenud võõrliigi küttimist korraldab Keskkonnaamet looduskaitse eesmärgil. Loomaaiast põgenenud lõvi küttimine võib olla vajalik inimese elu ja tervist ohustava olukorra vältimiseks jne. Punktides 6–7 nimetatud juhtudel on tegemist aladega, kus puudub jahipiirkonna kasutaja ning seetõttu korraldab seal jahipidamist riik. Täpsema korra kehtestab keskkonnaminister määrusega. Nimetatud aladel annab ka jahiload riik, sh maaomanikule või tema volitatud isikule. 

Paragrahv 24. Lubatud jahipidamisvahendid ja -viisid on üldtunnustatud ning kooskõlas rahvusvaheliste lepete ja jahipidamise hea tavaga. Eelnõu ei kaasne muudatusi võrreldes kehtiva seadusega. Lubatud jahipidamisvahendid, -viisid ja -ajad jahiulukiliikide kaupa kehtestab keskkonnaminister määrusega. Nimetatud regulatsioonide kehtestamine määrusega võimaldab erakorralise mõju korral, kui on ohustatud liigi soodne seisund või kui liigi arvukuse suurenemisest on tingitud oluline negatiivne mõju keskkonnale, operatiivsemalt olukorda muuta.

Jahipidamise peab olema kooskõlas jahieetika ja loomade humaanse kohtlemise põhimõtetega ning kooskõlas rahvusvaheliste lepetega. 

Paragrahv 25. Eenõu kohaselt võib jahipiirkonna kasutaja tähistamata kinnisasjal jahti pidada 24 tundi ööpäevas, kui kinnisasja omanik ei ole teada andnud teisiti. Asjaõigusseadusest tulenevate üldiste põhimõtete kohaselt ei või tähistamata maatükil ilma eelneva kokkuleppeta viibida, kuid asjaõigusseadus näeb ette võimaluse teiste seadustega maaomaniku õigusi piirata. Jahipidamise suhtes erisuste kehtestamine tuleneb sellest, et enamasti ei ela maaomanikud oma kinnistul ning maaomanikega kontakti saavutamine võib olla raskendatud või koguni võimatu. Sellisel juhul on oluliselt takistatud näiteks ajujahtide korraldamine vms, mida üldjuhul tehakse suurematel aladel. Samas on maaomanikul alati õigus seada jahipidamiseks tingimusi või jahipidamine keeleta. Jahipiirkonna kasutajate kontaktandmed saab maaomanik vajaduse korral Keskkonnaametist. Edaspidi on ka jahipiirkonna kasutajad ise rohkem motiveeritud sõlmima kokkuleppeid maaomanikega. Kehtiva seaduse kohaselt ei või tähistamatal kinnisasjal öisel ajal jahti pidada.

Lõikes 3 nimetatud juhtudel piiratakse maaomaniku õigust oma vara käsutada liigikaitse ja loomade humaanse kohtlemise eesmärgil.

Paragrahv 26. Eelnõu kohaselt võib edaspidi kinni püütud väikeuluki surmamiseks kasutada püstolit või revolvrit. Praegu kehtiv seadus keelab püstoli ja revolvrit kasutamise. Samas on jahiseadusega lubatud jahipidamisviisideks urujaht ja uluki püüdmine. Praktikas tähendab see, et koera abil urusüsteemis ummikusse aetud ja väljakaevatud või võrkkahva või kastpüünisega kinni püütud väikeuluki surmamiseks puuduvad humaansed vahendid. Püütud väikeuluki surmamiseks on piisava löögijõuga ka ääretulepadruniga laetud püstol või revolver. Ääretulepadruni kasutamine võimaldab uluki surmamisel säilitada karusnaha kvaliteedi. Edaspidi võib ka kährikoera küttimiseks kasutada ääretulepadrunit. Siinkohal on arvestatud asjaolu, et ääretulepadruni suhteliselt väike algkiirus, energia ja kuuli mass eeldavad täpse lasu sooritamist. Seetõttu on oluline, et lask tehakse eelnevat kindlaks määratud kauguselt ja soovitavalt toestatud relvaga. Ääretulepadruni odav hind ja nõrk helitugevus (seda eriti kombineeritult helisummutitega) motiveerib jahimehi kährikkoeri küttima metssigadele peetava varitsusjahi käigus. Teadaolevalt toituvad kährikkoerad teraviljast ning kogunevad metssigade peibutamiseks rajatud söötmiskohtadele. Kährikkoer on meie faunas võõrliik ning avaldab negatiivset mõju kohalikule ökosüsteemile, mistõttu sellise erisuse tegemine on põhjendatud. Kirjeldatud meede tuleneb kährikkoera ohjamiskavast aastateks 2010–2014. 

Paragrahv 27. Püüniste kasutamine on kooskõlas rahvusvaheliste nõuetega. Keelatud on taldrikraudade kasutamine. Püünisraudadest on lubatud kasutada ainult ulukit kohe surmavat (conibear-tüüpi või selle tööpõhimõttega sarnast) püünisrauda. Regulatsioon on sama, mis kehtivas seaduses. 

Paragrahv 28. Edaspidi võib jahipidamisel kasutada jahikoera passi või Euroopa Liidu lemmiklooma passi omavat ja jahikoera tõugu kuuluvat koera. Ühtlasi tekib ka välisriigi kodanikel võimalus oma koertega Eestis jahti pidada. Uue põhimõttena on lisatud jahikoerte jooksutamise võimaldamine enne sügisel algavaid ajujahtide.

Paragrahv 29. Peibutusvahendite kasutamine on kooskõlas rahvusvaheliste nõuetega ja sarnaselt reguleeritud ka kehtivas seaduses

Paragrahv 30. Ühisjahi nõuete sätestamine võimaldab korraldada nn seltskonnajahte. Jahist osavõtjate nimekirja olemasolu võimaldab seda teha vähemalt ühe jahiloa alusel ning jahijuhataja valimine tagab ühisjahi nõuetekohase ja ohutu korraldamise. Kui jahist soovivad osa võtta kolmandad isikud (nt ajajad), siis kantakse ka nemad jahist osavõtjate nimekirja, kuid neilt ei nõuta teisi jahipidamiseks vajalikke dokumente. Jahijuhataja saab olla ainult jahitunnistust omav isik. 

Paragrahv 31. Jahiohutuse nõuded on seotud eelkõige jahirelvade käsitlemisega. Ohutusnõuete üsna detailse sätestamise vajadus tuleneb sellest, et oleks konkreetne ja võimalikult vähe tõlgendamisvõimalusi pakkuv alus nõuete rikkuja vastutusele võtmiseks. 

Paragrahv 32. Urujahi nõuete sätestamine on vajalik looma elupaiga taastamiseks.

Paragrahv 33. Marutõvetunnustega uluki surmamisel on oluline info operatiivne edastamine.

Paragrahv 34. Võrreldes kehtiva seadusega on muudetud jahisaaduse mõistet. Muudatus on seotud sellega, et jahisaaduseks ei loeta enam tehiskeskonda viidud jahiulukit ning jahiuluki lihast või nahast valmistatud toodet. Esimesel juhul on muudatus vajalik seetõttu, et jahiulukite loodusest eemaldamist reguleerib edaspidi looduslaitseseadus, millega reguleeritakse jahiulukite loodusest eemaldamist ja tehiskeskkonnas hoidmist. Ühtlasi ei loeta eelnõu kohaselt edaspidi jahipidamiseks tehiskeskkonnas peetud uluki surmamist. Teisel juhul ei ole põhjendatud näiteks jahulukilihast valmistatud vorsti vms käsitlemine jahisaadusena. 

Jahisaaduse kuuluvuse täpsem reguleerimine tuleneb sellest, et näiteks võõrale maale jooksnud haavatud uluki surmamisel võib maaomanik arvata selle enda omaks. See aga ei ole eelnõu kohaselt õigustatud.

Paragrahv 35. Jahisaaduse omanik peab jahisaaduse omamisel suutma tõestada jahisaaduse seaduslikku päritolu. Päritolu tõendamiseks võib kasutada jahiloa koopiat, üleandmise-vastuvõtmise akti vms. Kehtiva seaduse kohaselt peab ainult jahisaaduse müüa, säilitaja ja vastuvõtja tõendama jahisaaduse päritolu. Teistel juhtudel ei saa jahisaaduse omajalt nõuda selle päritolu tõendamist. Eelnõu kohaselt saab Keskkonnainspektsioon jahisaaduse omanikult alati nõuda päritolu tõendamist.

5. peatükk „Jahipidamisõigust tõendavad dokumendid“
Paragrahv 36. Füüsilisel isikul tekib jahipidamisõigus, kui ta omab jahipidamiseks vajalikke dokumente, mis tõendavad, et ta on saanud nõuetekohase ettevalmistuse. Erandiks on ühisjahtidel ajajatena jahist osavõtjate nimekirja kantud isikud. Jahiuluki küttimiseks peab füüsiline isik lisaks jahitunnistusele maksma keskkonnakasutuse tasu ja omama just selle jahimaa kasutamiseks antud jahiluba. Ühisjahil asendab seda isiku kandmine jahist osavõtjate nimekirja. 

Võrreldes kehtiva seadusega ei ole jahipidamisõigust tõendavate dokumentide loetelus suuruluki laskekatse tuinnistust. Eelnõu kohaselt ei reguleerita seda edaspidi seadusega. Suuruluki laskekatse vajadus tuleneb kahest asjaolust. Esiteks on see seotud ohutusnõuete tagamisega ja seda eelkõige ühisjahil. Teisalt on see oluline, et jahimeeste laskeoskus võimaldaks looma surmata täpse lasuga. Kõik jahimehed on huvitatud jahiohutuse tagamisest ja looma surmamisest võimalikult kiirelt ja humaanselt. Leiame, et riiklikult kehtestatud kord perioodiliste laskekatse tegemiseks on siinkohal üleliigne. Jahindusorganisatsioonid on ise huvitatud oma liikmete atesteerimisest ja see annab võimaluse teha seda paindlikumalt ja arvestada jahimeeste harjumusi, eripära ja soove. Euroopa Liidus on ainult kaks riik, kus on kehtestatud perioodiliste laskekatsete nõue. Need on Eesti ja Soome. Eelnõu kohaselt peab jahitunnistuse taotleja, kui ta soovib relvaga jahil käia, läbima relvade tundmise koolituse ja sooritama laskekatse. Lisaks peab ta seda tegema veel relvaloa taotlemisel. 

Jahitunnistuse kehtivuse aeg on olnud jahimeeste ringkondades pikka aega arutuse all ning on leitud, et otstarbekas oleks pikendada jahitunnistuse kehtivusaega 5 aasta võrra ja sätestada tema kehtivusajaks 10 aastat.
Kuna jahiload jaotatakse suur- ja väikeuluki küttimise lubadeks, ei ole jahiulukite nimekirja kandmata uluki erakorralise küttimise korral jahiloa andmine mõeldav. Seetõttu sellisel juhul võib Keskkonnaamet korraldada jahipidamist suurulukiloa alusel. Jahiulukite nimekirja kandmata uluki surmamine on erijuhtum ja seda esineb väga harva. 

Paragrahvid 37–40. Jahitunnistus tõendab füüsilise isiku võimekust jahti pidada. Keskkonnaministri määrusega kehtestatakse selle saavutamiseks vajalik koolitusprogramm ja atesteerimise kord. Erinevalt kehtiva seaduse regulatsioonidest ei ole jahitunnistuse taotlemisel laskekatse sooritamine vajalik, kui tunnistuse taotleja ei soovi jahti pidada jahirelvaga. Vastasel korral tuleb siiski laskekatse sooritada ning jahitunnistusele tehakse asjakohane märge. Kehtiva seaduse kohaselt on jahitunnistuse kehtivus viis aastat. Eelnõu kohaselt pikendatakse seda aega kümne aastani. Ainuke põhjus jahitunnistuse vahetamiseks on tunnistusel oleva isiku pildi aegumine.

Jahitunnistusi saamiseks ja vajalike koolituste korraldamiseks on keskkonnaministril jätkuvalt õigus sõlmida halduslepinguid jahindusorganisatsioonidega. Kehtiva seaduse kohaselt on selleks sõlmitud haldusleping Eesti Jahimeeste Seltsiga. 

Välisriigi kodanik võib edaspidi Eestis jahti pidada elukohariigis väljastatud jahitunnistuse alusel. Kehtiv seadus nägi ette dubleeriva Eesti jahitunnistuse väljastamine, mis oli põhjendamatult bürokraatlik, kulukas ning aeganõudev protsess. 

Jahitunnistuse kehtivuse peatamine ja kehtivuse taastamine või jahitunnistuse kehtetuks tunnistustamine on reguleeritud sarnaselt kehtiva seadusega. Välisriigis väljastatud jahitunnistust ei ole võimalik peatada või kehtetuks tunnistada, kuna praegu puuduvad selleks vajalikud infosüsteemid ja rahvusvahelised kokkulepped.

Paragrahv 41. Jahiulukite nimistusse kantud ulukeid tohib küttida selleks antud jahiloa alusel. Jahiluba on dokument, mis annab füüsilisele isikule õiguse pidada jahti loas märgitud jahipiirkonnas või kinnisasjal. Suurulukite jahiks antakse jahiluba iga isendi küttimiseks eraldi. Seda seetõttu, et suurulukite küttimismahtu või -struktuuri reguleerib riik või jahiõiguse realiseerija oma kehtestatud reeglite kohaselt. Seevastu ühele väikeulukiküttimise loale võib märkida kõik väikeulukite loetelus olevad liigid. 

Oma kinnistasja jahti pidavale maaomanikule või maaomaniku volitatud isikule väljastab väikeuluki küttimise loa jahipiirkonna kasutaja. Maaomaniku volitatud isiku jahiloa kehtivust on jahipiirkonna kasutajal õigus piirata, kuid mitte vähem kui kümne päevani. Sellise piirangu vajadus tuleneb sellest, et jahipiirkonna kasutajal oleks vajadusel korral võimalik omada regulaarset ülevaadet maaomanike jahindustegevusest jahipiirkonnas.

Kehtiva seaduse kohaselt annab maaomanikule väikeuluki küttimise loa Keskkonnaamet. Uus regulatsioon soodustab maaomanike ja jahipiirkonna kasutajate omavahelist suhtlemist ning seeläbi peab jahipiirkonna kasutajatel teada olema, millistel kinnisasjadel väikeulukitele jahti peetakse. Jahiloa andja peab olema eelnevalt veendunud, et jahiloa saanud isikul (sh välisriigi kodanikul) on kehtiv jahitunnistus. 

Jahipidamiseks jahipiirkonnast välja jäävatel aladel (kaitsealadel jms), sh väikeulukiküttimise loa maaomanikule või tema volitatud isikule annab jahiloa Keskkonnamet.

Paragrahv 42. Suuruluki haavamise korral loetakse isend surmatuks, kui teda ei ole 24 tunni jooksul tabatud. Jahiloale sellekohase märke tegemise kohustus annab võimaluse asja kontrollida juhul, kui jahipidamise käigus haavatud suuruluk looduses leitakse. 

6. peatükk „Tasu jahipidamisõiguse eest“
Paragrahv 43. Jahipidamisõiguse tasu on loodusvarade kasutusõiguse tasu, mida makstakse riigieelarvesse ning kasutatakse keskkonnatasude seaduse kohaseltjahiulukiasurkondade kaitseks. Iga jahipidamisõigust sooviv jahimees peab edaspidi maksma nn jahimehe aastamaksu. Tasu maksmist tõendab maksekorralduse koopia, mis peab jahipidamisel kaasas olema. Sarnaselt toimub ka harrastuskalapüügi riiklik maksustamine. 
Kehtiva seaduse kohaselt maksavad jahipiirkonna kasutajad riigieelarvesse jahipiirkonna kasutusõiguse tasu, mida arvutatakse jahimaa hektari kohta. Selle suurus on keskmiselt 1,5 krooni hektari eest. Aastas teeb see kokku ligikaudu 6,7 mln krooni. Samas suurusjärgus rahastatakse iga aasta jahindusprojekte SA Keskkonnainvesteeringute Keskuse kaudu. Aastamaksu suuruse määramisel arvestatakse eelnõuga kavandatud muudatusi ning tõenäoliselt väheneb riigile makstava tasu suurus.
Vastuoluline on kehtiva seaduse põhimõte, mille kohaselt riik hindab eramaade jahinduslikku potentsiaali (see info kajastub jahimaakorralduskavades) ja vastavalt selle kvaliteedile kogub eramaade jahindusliku kasutuse eest raha riigieelarvesse. Sealjuures ei ole maaomanikul õigus otsustada, kes tema maadel jahti peab ja sõlmida sisulisi kokkuleppeid oma maade jahinduslikuks kasutamiseks. 
7. peatükk „Jahiulukite tekitatud kahjustuste hüvitamine“
Paragrahv 44. Eelnõu kohane jahiseadus näeb ette jahiulukite tekitatud kahjustuste probleemi lahendamise maaomanike ja jahiõiguse realiseerija kokkuleppel. Praegu kehtiv seadus ei andnud maaomanikele võimalust oma maale jahirentnikku valida. Eelnõu kohaselt on maaomanikel edaspidi see võimalus olemas. Jahimaa kasutamise lepingus lepitakse kokku poolte õigused ja kohustused, sh tegevus jahiulukite tekitatavate kahjustuste vältimiseks või tekkinud kahjustuste huvitamiseks. Kahjustustega seotud probleeme on võimalik lahendada ka jahimaa kasutamise tasu kehtestamisega, mis peaks olema piisaval suur, et katta ka jahiulukite tekitatud kahju põllu- ja metsamajandusele.

Jahiulukite tekitatud kahjustuste hindamine ja hüvitamine on eelnõu kohaselt seaduses sätestatud äärmuslik abinõu nende maaomanike tarbeks, kes ei ole mingil põhjusel jahipiirkonna kasutajaga kokkulepet saavutanud. Sellise olukorra tekkimine on üsna tõenäoline, kuna sajaprotsendilist konsensust jahipiirkonna kasutaja ja kõigi jahipiirkonnas asuvate maaomanike vahel ei pruugi tekkida. Eelnevalt oli jutuks, et ka jahipiirkonna kasutaja väljavahetamiseks piisab ainult 2/3 maa-ala maaomanike nõusolekust. Oluline on, et jahipiirkonna kasutajal ei teki kahju hüvitamise kohustust, kui maaomanik on oma kinnistul jahipidamise kirjalikult keelanud.

Eelnõu kohaselt tuleb maaomanikel nii või teisiti taluda teatud ulatuses jahiulukite tekitatud kahjustusi. Maaomaniku omavastutusmäär on poolte vahelise kokkuleppe tulem ning see tähendab ka ühtlasi, et maaomanik ei ole kohustatud rakendama täiendavaid meetmeid jahiulukite tekitatud kahjustuste ärahoidmiseks. Kuid see ei ole ka keelatud. Omavastutusmäär on piisavalt kõrge, et motiveerida maaomanikku vabatahtlikult midagi ette võtma, et jahulukid tema valdusi ei kahjustustaks. Teisalt on maaomaniku omavastutusmäär piisavalt madal, et motiveerida jahiõiguse realiseerijat sihipäraselt reguleerima jahiulukite arvukust või rakendama ise täiendavaid meetmeid jahiulukite tekitatud kahjustuste vältimiseks. Tinglikult võib ka maaomaniku omavastutusmääraks või jahiulukite optimaalse arvukuse tagamise meetmeteks lugeda kahju hüvitamise maksimaalset piirmäära ning asjaolu, et metsamaal tekib kahju hüvitamise kohtustus ainult okaspuude kahjustamise korral. 

Eelnõu kohaselt loetakse jahiulukite tekitatud kahjuks ainult suurulukite loetelus olevate uluksõraliste tekitatud kahju. Väikeuluki- (sh kopra-) jahti saab iga maaomanik oma kinnistul ise korraldada, mistõttu selliste kahjustuste menetlemine toimub maaomaniku ja jahiõiguse realiseerija kokkuleppel.

Riigi kohustuseks jääb hüvitada suurkiskjate, hanede ja laglede tekitatud kahju, samuti uluksõraliste tekitatud kahju kaitstava loodusobjekti territooriumil, kus jahipidamine on seaduse või kaitse-eeskirjaga keelatud. Riigi kohustuseks on ka hüvitada jahiulukite tekitatud kahju, kui riik seab jahiõiguse realiseerijale piirangud liigi soodsa seisundi tagamiseks.
8. ja 9. peatükk „Järelvalve ja keskkonnale tekitatud kahju“ ning „Vastutus“
Paragrahvid 45–62. Jahiseaduse rikkumine on karistatav kui väärtegu, mille eest määratakse rahatrahv või arest. Võrreldes kehtiva seadusega on eelnõu kohases seaduses juriidiliste isikute trahvimäärad kõrgemad.
Jahiuluki ebaseadusliku hukkamise või elupaiga kahjustamisega keskkonnale tekitatud kahju määrad kehtestab sarnaselt kehtiva seadusega Vabariigi Valitsus määrusega.
Eelnõu kohaselt on jahitunnistuseta, jahiloata või jahipidamisõiguse eest tasumist tõendava dokumendita jahipidamise eest kehtestatud karistusmäär kuni 300 trahviühikut või arest. Kehtiva seaduse kohaselt võis jahiloata jahipidamise eest karistada ainult kuni 100 trahviühikuga, ehkki sisuliselt on jahiloata jahipidamine samasugune väärtegu kui jahipidamine ilma jahitunnistuseta. 
Jahipidamiseks vajalike dokumentide koju unustamise korral vms juhul on võimalik edaspidi määrata leebem karistus – kuni 100 trahviühikut. Kehtiv seadus sellist erisust ette ei näe.
Üks olulisemaid sätteid käsitleb karistust Keskkonnaameti kehtestatud piirangute või tingimuste rikkumise, samuti jahipiirkonna kasutusõiguse loaga võetud kohustuste rikkumise eest. 

Uued karistusmäärad on ette nähtud juhuks, kui jahipiirkonna kasutaja keeldub maaomanikule või tema volitatud isikule väikeulukiküttimise loa andmisest või kui rikutakse jahikoera katsetamise või jooksutamise korda.

Edaspidi on Keskkonnainspektsioonil õigus konfiskeerida väärteo toimepanemise vahend.

10. peatükk „Lõppsätted“
Paragrahvid 63–64. Eelnõu kohaselt tagatakse praegu kehtiva seaduse alusel keskkonnaministri määrusega moodustatud jahipiirkondade õiguslik järjepidevus. Jahipiirkondade muutmine osutub võimalikuks juhul, kui Keskkonnaamet või jahipiirkonna kasutaja seda soovib.

Sama kehtib ka jahipiirkonna kasutusõiguse lubade kohta. Praegu kehtiva seaduse alusel antud kasutusõiguse load kehtivad ulatuses, mis ei ole vastuolus eelnõu kohase seaduse sätetega. Eelnõu kohaselt ei määrata jahiulukite küttimismahtu, -struktuuri jms edaspidi kasutusõiguse lubadega, vaid Keskkonnaameti käskkirjadega.

Pliihaavlite kasutamise keeld jõustub Eestis 2013. aasta 1. jaanuaril.

Paragrahv 65 käsitleb relvaseaduse muutmist. Täiendatakse jahipidamisvahendite loetelu püstoli, revolvri ja helisummutiga. Kehtivate õigusaktide kohaselt ei tohi jahipidamisel helisummutit kasutada. Jääb arusaamatuks, miks jahimehed ei või kasutada jahipidamisega kaasneva müra leevendamiseks helisummuteid Lisaks loomastiku üldise häirimise vähendamisele oleks helisummutite kasutamine vajalik jahipidamisel kultuurmaastikes elamute läheduses. Meie põhjanaabrid Soomes on palju pragmaatilisemad ning lubavad helisummuteid jahipidamisel kasutada. See oleks vajalik ka jahipidamisel koertega. Nt kui koer on kinni pidanud haavatud jahiuluki, võib selle surmamisel ootamatult tekkiv tugev heli negatiivselt mõjuda vähem kui meetri kaugusel olevale koerale. Helisummuti kasutamine muudab olematuks ka relva tagasilöögi ning seetõttu paraneb lasu täpsus, eriti jahimeestel, kes alateadlikult kardavad relva tagasilööki. 
Püstoli ja revolvri piiratud kasutamist jahipidamisel on põhjendatud käesoleva seletuskirja osas, mis käsitleb §-s 14. sätestatut. 
Paragrahv 66. Eelnõu kohaselt nähakse ette kaskkonnatasude seaduse muutmine, kuna jahipiirkonna kasutusõiguse tasu asendataks jahimehe aastamaksuga ja selle suurus on vahemikus10 kuni 20 eurot aastas. Tasu suuruse määramisel on arvestatud jahinduslike projektide rahastamise vajadust. Keskkonnaministril on võimalus tasu suurust iga-aastaselt muuta vastavalt kinnitatud programmidele vms.

Paragrahv 67. Kehtiva jahiseaduse sätted, mis reguleerivad jahiulukite tehiskeskkonnas hoidmist, kantakse üle looduskaitseseadusesse, kuna loodusliku loomastiku tehiskeskkonnas hoidmise reguleerimine laiemalt on looduskaitseseaduse ülesanne. 

Eelnõu kohaselt nähakse ette, et Keskkonnaamet annab looduskaitseseaduse alusel loa looma märgistamiseks, püüdmiseks ja jälitamiseks teaduse eesmärgil. Kuna looma jälitamine on eelnõu kohaselt võrdsustatud jahipidamisega, siis ei võimalda kehtivad regulatsioonid teaduslikel eesmärkidel näiteks talviste jäljeridade kaardistamist vms. 

Paragrahv 68. Jahipiirkonna muutmise taotluse läbivaatamine on töömahult samasugune toiming nagu jahipiirkonna kasutusõiguse loa taotluse läbivaatamine. Seetõttu on ka riigilõivu määr samasugune.
4. Eelnõu vastavus Euroopa Liidu õigusele
Eelnõu ei ole vastuolus Euroopa Liidu õigusega.
5. Seaduse mõjud
5.1 Jahiõigusega seotud probleemide ja lahenduste eelanalüüs
Mõju hindamisel on kesksel kohal maaomaniku jahiõiguse taastamisega kaasnevad sotsiaalsed, majanduse ja keskkonnakaitse aspektid ning nende koosmõju maapiirkondade säästvale arengule. Eesti on üks väheseid post-sotsialistlike riike Euroopas, kus maaomaniku jahiõigust ei ole siiani taastatud. Maaomaniku jahiõigus tähendab õigust omal maal ise jahti pidada või anda see õigus kasutada sobivale jahirentnikule. Eesti maaomanikul sellist õigust ei ole ning seetõttu kannab kehtiv jahiseadus endas suhteliselt intensiivset põhiseaduse riivet - piiratakse maaomaniku õigust oma vara käsutada ja sõlmida selle kasutamiseks kokkuleppeid. 

Kehtiva seadus annab jahiõiguse eelmise riigikorra ajal moodustatud jahindusorganisatsioonide õigusjärglastele. Sealjuures ei eelda jahimaade kasutusse andmine kokkuleppeid maaomanikega ning halvimal juhul on maaelanikkond jahindusega kaasnevatest hüvedest üldse kõrvale jäetud. Suurim vastuolu seisneb selles, et jahiulukite kasvatamiseks ja elamiseks vajalikud investeeringud teeb hoopis maaomanik, sh kannab jahulukite tekitatud kahjud põllu- ja metsamajandusele. Vähem tähtis ei ole ka kulutuste tegemine jahipidamiseks vajalikku infrastruktuuri, nagu teed, metsasihid jms.

Eelnõu kohaselt viiakse uus jahiseadus kooskõlla põhiseadusega ning taastatakse maaomaniku jahiõigus ühe osana individuaalse omandi kasutamisõigustest. Sealjuures ei ole maaomaniku jahiõigus absoluutne ning liigikaitselise eesmärkidel ja rahvusvahelise õiguse üldpõhimõtteid arvestades seda ka piiratakse. Näiteks jahipiirkondade moodustamise nõue vms. Eelnõu koostamisel on arvestatud väljakujunenud traditsioone ja stabiilsuse säilitamist. Eelkõige on see seotud olemasolevate jahipiirkondade säilitamisega ning selleks vajalike regulatsioonide kehtestamisega. Maaomanikel tekib edaspidi võimalus oma maadel ise jahti pidada või jahiõigust edasi anda. Sellega luuakse eeldused jahinduse integreerimiseks muu maamajandusliku tegevusega. Kahjuks on siianialahinnatud jahinduse potentsiaali maapiirkondade konkurentsivõime suurendamisel, sh sotsiaalse sidususe ja ühistegevuse soodustamisel. Jahindusest saadav sotsiaalne (rekreatiivne) ja majanduslik kasu on olnud ajendiks, miks enamikus riikides on just maaomanikud huvitatud jahiulukite säästlikust kasutamisest. 

5.2 Sihtrühmade määratlemine ja kaasatus
Eelnõu koostamisele eelnes Eesti esimese jahindusstrateegia koostamine ning 2008. aastal valmis jahinduse arengukava aastateks 2008–2013. Jahinduse arengukava elluviimiseks, sh jahiseaduse eelnõu koostamiseks, on moodustatud keskkonnaministri jahindusnõukogu. Arengukava koostamisel ja jahindusnõukogu töös osalevad kõik jahindusega seotud sihtrühmade esindajad. 

Eenõu koostamisel esindab jahimeeste huve suurima jahimehi ühendava organisatsioonina Eesti Jahimeeste Selts, mille liikmeskonda kuulub hetkel 10 000 jahimeest (Eestis on kokku ligi 16 000 jahimeest). Kõige suurem jahindusega seotud sihtrühm on maaomanikud, kelle esindajateks eelnõu koostamisel on Eesti Erametsaliit ja Eesti Talupidajate Liit. Veel on eelnõu koostamisse kaasatud Eesti Keskkonnaühenduse Koda, Tartu Ülikool ja Eesti Maaülikool. Keskkonnaministeeriumi haldusala asutustest on kaasatud Keskkonnaamet, Keskkonnateabe Keskus ja Riigimetsa Majandamise Keskus. Oma hinnangu ja ettepanekud eelnõule on esitanud ka Keskkonnainspektsioon.

5.3 Keskkonnamõju
Seniajani on arvatud, et eelmise sajandi 60ndatel moodustatud ja maaomandiga sidumata jahindusorganisatsioonide õiguste järjepidevus maaomandi kasutamisel tagab avalikust huvist tuleneva ulukiasurkondade soodsa seisundi. Peamise argumendina on esitatud hüpotees, et jahiulukite tekitatud majanduslik kahju metsa- ja põllumajandusele motiveerib maaomanikku hävitama jahiulukite asurkonnad. Paraku on teiste riikide praktika vastupidine ning selline hüpotees on ka põhimõtteliselt vastuoluline. Esiteks on jahindus kui rekreatiivne tegevus oluline eelkõige maapiirkondades ehk maaomanike endi hulgas. Pealegi omab jahindustegevus üsna suurt majanduspotentsiaali ning võib olla maaomanikule üheks alternatiivtulu allikaks. Jahindusest saadavad eri liiki hüved on oluliselt suuremad, kui jahiulukite tekitatud majanduslik kahju põllu- ja metsamajandusele. Selline on kogu Euroopa praktika ja seda seisukohta toetab teiste hulgas ka Euroopa Metsaomanike Organisatsioon. Seega ei tingi maaomaniku jahiõiguse taastamine jahiulukiasurkondade soodsa seisundi halvenemist. Omandiõigus ja loodusväärtustest saadav kasu motiveerib maaomanikku nendesse väärtustesse panustama. 

Jahiulukid jaotatakse ka edaspidi suur- ja väikeulukiteks. Suurulukitele jahipidamiseks suuremate jahipiirkondade moodustamise nõue on põhjendatud ja kannab liigikaitse eesmärki. Seevastu väikeulukijahti võib edaspidi maaomanik oma kinnisasjal korraldada kinnistu suurusest sõltumata ja seda mitmel põhjusel. Esiteks ei oma väikeulukid niivõrd kõrget jahinduspotentsiaali ja nende vastuolu inimese teiste eesmärkidaga ei ole märkimisväärne – seega ei tingi jahindustegevuse marginaalne mõju maaomanike põhiõiguste riivet. Sellisest põhimõttest lähtutakse valdavalt ka teistes riikides. Kehtiva seaduse kohaselt võib ainult maaomanik ise (kui ta omab jahitunnistust) oma kinnistul jahti pidada, ja sedagi ainult juhul, kui kinnistu suurus on vähemalt 20 hektarit. Kinnistu suurusest tulenev piirang on selgelt meelevaldne ja ei ole seotud liigikaitse ja rekreatiivsete eesmärkidaga. Pigem vastupidi. See piirab põhjendamatult maaomanike võimalusi investeerida väikeulukite elupaikade parandamisse ja liigikaitsesse.

Omandiõiguste ebaproportsionaalne piiramine ja jahiõiguse andmine maaomandiga sidumata ja suhteliselt kitsale kildkonnale, on põhjustanud kogu Eesti jahinduse orientatsiooni suuulukitele ning ökosüsteemde ohjamist ei käsitleta komplekselt. Kesk-Euroopas ja põhjamaades on just püsiv omandiõigus eelduseks, miks maaomanikud on teinud mahukaid investeeringuid nt veelindude ja kanaliste elupaikade parandamisse ning intensiivselt tegelnud väikekiskjate arvukuse reguleerimisega. Just väikekiskjate kõrge arvukus ja negatiivne mõju saakliikidele on tänase jahinduse kõige olulisem keskkonnakaitse probleem. Väikekiskjatel puuduvad kultuurmaastikel looduslikud vaenlased ning sellest tingitud nende kõrge arvukus ja liigendatud elupaigad võimendavad kiskluse mõju lindudele ja pisiimetajatele. Ainaüksi kährikkoera ja mingi kui võõrliikide olemasolu meie faunas on suur loodusõnnetus. Riiklikud kavad (kährikkoera ohjamiskava) ja mõnede jahindusorganisatsioonide kampaaniad kavandavad nn pearaha kehtestamist kähriku küttimise hoogustamiseks. Maaomaniku jahiõiguse laiendamine annab täiendava tõuke liigikaitse tegevusele ning motiveerib sellesse panustama. 2009. aastal andis riik maaomanikele kokku 176 väikeulukiküttimise luba. Kütiti 178 kährikkoera, 98 rebast, 22 minki, 31 kobrast, 77 kajakat, 16 parti ja 11 hane. 

Riigi peamiseks funktsiooniks jääb jahiulukiasurkondade jälgimine, küttimissoovituste esitamine ning piiravate meetmete rakendamine juhul, kui liigi soodne seisund on ohustatud. Otsuste langetamiseks vajaliku info tagab üle-eestiline jahiulukite seire. Selleks on loodud seirealade võrgustik ning lisaks on jahipiirkonna kasutajatel kohustus teha mitmesuguseid vaatlusi ja üle anda kütitud ulukitelt kogutud bioloogiline seirematerjal (lõualuud, sigimisorganid jms). Eesti jahiulukite seire korraldust loetakse üheks paremini toimivaks süsteemiks Euroopas. 

Eelnõu kohaselt on üks olulisemaid muudatusi eelmise perioodi plaanimajanduse tingimustes väljatöötatud normatiivide kaotamine. Praegu kehtiva korra kohaselt hinnatakse iga kümne aasta tagant jahipiirkondade elupaikade mahutavust ning kehtestatakse jahipiirkonna jahiulukite minimaalne ja maksimaalne lubatud arvukus. Selle aluseks on 1960ndatel aastatel Eestis väljatöötatud väga lihtsustatud lähenemine ökoloogiliste protsesside modelleerimisele. Tartu Ülikooli teadurite tehtud analüüsi tulemustest selgub, et tänapäeva teadmised jahiulukite ökoloogiast ei võimalda protsesse vajaliku täpsusega modelleerida. Pealegi pärineb nimetatud mudel ajastust, mil kavandati „röövulukite” arvukuse viimine miinimumini või koguni nende likvideerimine. Ebasobivate ilmastikutingimuste üleelamiseks kavandati ulukite rikkalikku lisasöötmist ning kaalutleti ja ka katsetati ulukite haiguste-parasiitide vastu vaktsineerimist. Põhimõtteliselt tähendab see, et jahinduse peamise eesmärgina nähti mitte looduse mitmekesisuse, sealhulgas kiskjate säilitamist, vaid kütitavate sõraliste biomassi maksimeerimist. Kahetsusväärselt on need põhimõtted edasi kantud ka kehtivatesse õigusaktidesse.

Kõigest hoolimata on Eesti jahimees seniajani säilitanud kaine meele ja ei ole neid mudeleid järginud. Seda on soosinud asjaolu, et riiklikel institutsioonidel ei ole põhimõtteliselt võimalik omada sõltumatut informatsiooni jahiulukite absoluutarvukuste kohta jahipiirkonnas. Jahiõiguse realiseerijad on seda liigikaitselise eesmärkidel ära kasutanud ning näidanud jahiulukite arvukust tegelikust väiksemana. Vastasel korral kehtestaks riik normatiividest ja jahipiirkonna kasutajate esitatud loendusandmetest tuleneva ulukiasurkondade seisundit ohustava küttimismahu. Ekspertide hinnangul on jahimeeste näidatud metskitse ja metssea arvukus mitu korda väiksem tegelikust arvukusest. Ühtlasi tekitab selline skeem näilise mulje, justkui riigil oleks detailne ülevaade ulukiressursi olemist ja seega ka alus iga-aasta jaoks küttimismahtude kehtestamiseks. Tegelikkus aga on sootuks teistsugune – jahiõiguse realiseerija ise otsustab milliseid piiranguid ta endale seab.

Eelnõu kohaselt kaotatakse riigi delegeeriv ja formaalne roll jahiulukite küttimismahtude määramisel – need otsused langetabki edaspidi jahiõiguse realiseerija. Nii on jahiõiguse realiseerijal võimalik ka jahihooaja kestel korrigeerida esialgselt planeeritud küttimismahte. Paindli süsteem võimaldab efektiivsemalt tagada jahiulukite optimaalse arvukuse piirkonnas. Erandiks jäävad suurkiskjad, kelle asurkonna suurust on riiklikel institutsioonidel võimalik siiski täpsemalt hinnata. Riikliku suunamise vajadus tuleneb selle liigirühma vastuolulisusest ja haavatavusest.

5.4 Majandusmõju
Kehtiva jahiseaduse paradoks seisneb selles, et maaomanikel puuduvad vahendid riigi määratud jahiõiguse realiseerija mõjutamiseks ja kokkulepete sõlmismiseks, mistõttu üldjuhul ei jõua jahinduse reaaltuludest maaomanikuni midagi. Asjaõigusseaduse kohaselt on jahiuluk peremehetu vara, kuid jahiuluki kasvamiseks ja elamiseks vajalikud ressursid ehk jahiuluki elupaikelupaik ei ole seda mitte, vaid kuulub maaomanikule. Seega on maaomanikud pidanud seniajani jahindusega seoses kandam ainult kulusid. Otsesteks kuludeks on jahiulukite tekitatud kahju põllu- ja metsamajandusele. Näiteks Riigimetsa Majandamise Keskuse andmetel kuluks hirvlaste kahjustatud metsanoorendike taastamiseks 17 mln krooni. Paraku ei ole täpseid andmeid ühe aasta jooksul tekitatud kahju kohta, kuid hinnanguliselt on see 10 mln krooni. Erametsade kohta selline statistika puudub, kuid kõrvutades erametsade suuremat noorendike hulka, kuid samas metsauuendustööde väiksemat ulatust, on tõenäoline kahju suurus vähemalt samas suurusjärgus. Põllumajandusele tekitatud kahju suurust on hinnatud väga erinevalt, kuid nt metssea praeguse erakordselt kõrge arvukuse juures ei ole see kindlasti väiksem kui metsamajandusele tekitatud kahju.

Seniajani ei ole jahiõigus seotud omandiõigusega maale. NKa ei ole riik taganud Eesti maaomanikule tingimusi pikaajaliste investeeringute tegemiseks jahiulukite elupaikadesse ja liigikaitsesse. Edaspidi tekib maaomanikul selline võimalus ning maaomanik saab oma kinnistul jahti pidada või jahinduslikku tegevust korraldada. Maaomaniku jahiõiguse taastamine võimaldab maaomanikel sõlmida omavahelisi kokkuleppeid ning seada tingimusi jahipiirkonna kasutajatele. Kõige olulisem on seejuures kokku leppida ulukikahjustustega seonduvas. Tulevikus võib jahimaade rendile andmine olla maaomanikule üheks tuluallikaks. Selline tulu võimaldaks kompenseerida ka jahulukite metsa- ja põllumajandusele tekitatud majandusliku kahju.

Siinkohal on oluline hinnata jahinduse majanduslikku potentsiaali. Kahjuks puuduvad ametlikud andmed praeguste jahipiirkonna kasutajate majandustegevuse kohta. Näiteks ei ole teada, kui palju täna kasutatakse ulukiliha omatarbeks ja kui palju seda turustatakse. Samuti ei ole teada jahiturismiga teenitava tulu suurus (sh jahitrofeede müügist), ehkki aastas külastab Eestit ligikaudu 3000 välisriikide jahimeest. 

Üsna hea ülevaate jahinduse majanduslikust potentsaiaalist annab Riigimetsa Majandamise Keskuse hallatavates jahipiirkondades korraldatavate oksjonite tulemused. Oksjoni korras rendile antud riigimetsamaa lahustükkide (ligi 2000 ha) keskmiseks hektari hinnaks kujunes 20 krooni. Ühe põdra, metssea ja metskitse küttimise hinnaks kujunes keskmiselt vastavalt 6863, 3431 ja 1715 krooni. Kui need numbrid üldistada kogu Eestile, siis Eesti jahimehed oleksid valmis maksma nimetatud ulukite küttimise eest kokku 77 mln krooni. Kui aga lähtuda ühe uluki hinnast ja kõrvutada seda näiteks 2010. aasta küttimismahuga, on tulemuseks veelgi suurem summa – 123 mln krooni. Seejuures ei ole veel arvesse võetud punahirve, suurkiskjate ja teiste ulukite (väikeulukite) jahinduslikku potentsiaali. 

Jahinduse potentsiaal on seega üsna kõrge ning jahinduse pakutavad eri liiki hüved on oluliselt suuremad, kui jahiulukite tekitatud majanduskahju. See on kindlasti nii jahiulukite optimaalse arvukuse korral. Eelnõukohase seaduse vastuvõtmise positiivne küljena tulebki rõhutada eelkõige eelduste tekkimimist jahiulukite tekitatud majanduskahju probleemi lahendamiseks osaliste kokkuleppel. Kuna jahinduse korraldamine eeldab edaspidi maaomanike koostööd, siis mõjutab see kaudselt ka koostööd metsa- ja põllumajanduse valdkonnas ning aitab omakorda kaasa maapiirkonda üldise konkurentsivõime suurendamisele. 

5.5 Sotsiaalne mõju
Kindlasti mõjutab eelnõukohane seadus maapiirkonda sotsiaalse sidusust ning jahipidamist kui harrastust. Kehtivas õigusruumis on jahiõigus suhteliselt kitsa ringkonna privileeg, kuna määramata ajaks jahipiirkondade kasutusõiguse lunastanud jahindusorganisatsioonidel ei ole kohustusi jahipidamisvõimaluste pakkumiseks kolmandatele isikutele. Kõige teravamalt riivab see jahipiirkonnas elavate maaomanike õiglustunnet, kui jahipiirkondi kasutavad jahindusorganisatsioonid ei võimalda neil jahipidamisega tegeleda. Eestis on kokku 16 000 jahitunnistust omavat isikut, kellest ligikaudu 3000 ei ole jahindusorganisatsioonide liikmed ning kelle jahipidamisvõimalused on piiratud. Eelnõu kohaselt laieneb jahindusega seotud isikute arv oluliselt. Ligikaudu 100 000 maaomanikul tekib otseselt või kaudselt võimalus jahipidamises osaleda või seda mõjutada. Seega maaomaniku jahiõiguse taastamine pigem avardab elanikonna jahipidamisvõimalusi, kuna maaomaniku huvi on jahindusliku potentsiaali maksimaalne ärakasutamine ning jahipidamise kui teenuse pakkumine ja populariseerimine. Näiteks põhjamaade maaomanikukeskne jahindus tähendab seda, et jahimeeste osakaal kogu ühiskonnas on mitu korda kõrgem kui meil. 

Jahipiirkondi kasutavate jahindusorganisatsioonide edasine tegevus sõltub suurel määral sellest, milline on olnud senine side kohaliku kogukonnaga või kuivõrd on arvesse võetud maaomanike ootusi. Maaomanike „mässumeelsus“ sõltub eelkõige sellest, milline on jahiulukite tekitatud kahjustuste ulatus, selle vältimiseks rakendatud jahindusvõtted või jahimeeste üldised hoiakud. Piirkonniti võib oluliseks faktoriks olla kohalike jahimeeste (maaomanike) tõrjumine jahindustegevuse juurest vms. 

Maaomanikel on edaspidi reaalne võimalus küsida jahipidamise eest tasu, mistõttu, kui jahti peetakse võõral maal, võib prognoosida jahipidamise kallinemist. Ehkki tuleb veel kord rõhutada, et see sõltub praeguste jahindusorganisatsioonide hoiakutest ja võib piirkonniti olla väga erinev. Eelnõu kohaselt asendatakse senine jahipiirkonna kasutusõiguse tasu (aastas kokku 6,7 mln) jahimehe aastamaksuga, millega kavandatakse jahimeeste riikliku maksukoormuse vähendamist.

5.6 Mõju avalikule haldusele
Eelnõu jõustumisel väheneb riigi halduskoormus ebaotstarbekate riiklike funktsioonide kaotamise arvel. Kõige olulisem neist on jahimaakorraldustööde lõpetamine senises mahus ning sellekohase funktsiooni kaotamine Keskkonnateabe Keskuse ülesannete hulgast. Edaspidi koostavad ja muudavad jahipiirkondade piirikirjeldusi Keskkonnaameti regionaalsed jahindusspetsialistid. Ühtlasi muutub jahipiirkondade muutmine oluliselt paindlikumaks ja operatiivsemaks, lähtudes eelkõige jahipiirkonna kasutajate soovidest. Lisaks Keskkonnaametile tegelevad keskkonnaministeeriumi haldusalas jahindusfunktsioonidega Keskkonnateabe Keskuse ulukiseireosakond ja Keskkonnainspektsioon. Olulisi muudatusi nimetatud asutuste töökorralduses ette näha ei ole.

Olulise osa riigi haldusülesannetest delegeeris Keskkonnaministeerium 2009. aastal sõlmitud halduslepingu alusel Eesti Jahimeeste Seltsile, kelle funktsioon oli seotud jahimeeste koolitamise ja atesteerimisega. Eelnõu kohaselt ei pea jahitunnistuse omanik enam käima iga viie aasta tagant täiendkoolitusel ja iga kahe aasta tagant sooritama suuruluki laskekatset. Samuti ei ole ühisjahte korraldavatel isikutel edaspidi vaja saada jahijuhataja täienduskoolitust iga viie aasta tagant. Seega väheneb Eesti Jahimeeste Seltsi halduskoormus oluliselt .

6. Seaduse rakendamiseks vajalikud kulutused ja seaduse rakendamise eeldatavad tulud 
Kehtiv seadus näeb ette jahipiirkondade inventeerimise ja jahimaakorralduskava koostamise iga kümne aasta tagant. Ühe aasta jooksul inventeeritakse üldjuhul paar maakonda, tegevust rahastatakse riigieelarvest. Personali- ja tegevuskulud kokku olid aastatel 2008 ja 2009 vastavalt 1 877 356 ja 1 779 336 krooni. Eelnõu kohaselt jahipiirkonna jahimaade korralduskavasid enam ei koostata ning nimetatud tegevuste rahastamise vajadust edaspidi ei ole.
Kehtiva seaduse kohaselt maksavad jahipiirkonna kasutajad riigieelarvesse jahipiirkonna kasutusõiguse tasu, mida arvutatakse pindalapõhiselt. Selle suurus on keskmiselt 1,5 krooni hektari eest. Aastas teeb see kokku 6,7 mln krooni. Samas suurusjärgus rahastatakse iga aasta jahindusprojekte SA Keskkonnainvesteeringute Keskuse kaudu. 
Eelnõu kohaselt asendatakse jahipiirkonna kasutusõiguse tasu jahimehe aastamaksuga, mida peab iga jahipidamisõigust sooviv jahimees maksma vastavalt keskkonnatasude seadusega kehtestatud korrale. Aastamaksu suuruse määramisel arvestatakse eelnõuga kavandatud muudatusi ning senise rahastamise sihipärasust. Tõenäoliselt ei ole edaspidi vajadust jahindusprojektide rahastamiseks praeguses mahus, mistõttu võib väheneda ka keskkonnatasu suurus ehk jahimeeste maksukoormus aastas. 
7. Rakendusaktid
Eelnõu kohaselt tuleb seaduse rakendamiseks anda volitusnormid kümne rakendusakti kehtestamiseks. Neist ühe teostab keskkonnaminister määrusega ning ühe Vabariigi Valitsus määrusega. Eenõu kohaselt on ette nähtud ka keskkonnatasude seaduse muutmine, mis omakorda toob kaasa ühe rakendusakti muutmise. Looduskaitseseaduse muutmisega kaasneb ühe rakendusakti kehtestamine, mis ei ole eelnõu rakendamisega otseselt seotud.
Keskkonnaminister kehtestab määrustena järgmised rakendusaktid:
1. Jahiulukite seireandmete kogumise kord. Määruses määratakse seiret korraldav asutus, seiremeetodid, andmete esitamise vormid ja tähtajad ning aruandeperiood.
2. Jahipidamise korraldamise alused kasutusse andmata jahipiirkonnas või maal või riigi veekogu osas, mis jääb väljapoole jahipiirkonda, ning jahipidamiseks kaitstaval maa-alal, mis ei ole liidetud jahipiirkonnaga. Määruses kehtestatakse jahilubade andmise alused, jahilubade hinnad ning küttimismahu ja -struktuuri määramise alused.
3. Jahieeskiri. Määrusega kehtestatakse lubatud jahipidamisvahendid, -viisid ja jahiajad jahiulukiliikide kaupa ning jahiulukite loetelu.
4. Nõuded jahikoera passi kohta: passi taotlemise ja andmise kord ning passi vorm. Määruses esitatakse passi taotlemiseks vajalike materjalide loetelu, taotluse sisu ja selle läbivaatamise tähtajad ning passi andmise kord.

5. Jahitunnistuse taotlemise, taotleja koolitamise, jahiteooriaeksami, laskekatse ja tunnistuse andmise kord ning jahitunnistuse vorm. Määrusega kehtestatakse nõuded koolitajatele, koolitusprogramm ja -maht, eksamineerimise kord ning jahitunnistuse saamiseks vajalike materjalide loetelu.

6. Jahiloa vorm.

7. Jahiulukite tekitatud kahjustuste hindamise metoodika ja riiklikest vahenditest hüvitatava kahju taotlemise kord. Määrusega kehtestatakse jahiulukite tekitatud kahjustuste mõõtmise ja rahalise väärtuse arvutamise metoodika ning taotlemise kord isikutele, kes taotlevad kahju hüvitamist juhul, kui riik on kehtestatud jahipidamise piirangud.
8. Jahiuluki ebaseadusliku hukkamise või jahiuluki elupaiga hävitamise või kahjustamisega keskkonnale tekitatud kahju määrad. Määruse kehtestab Vabariigi Valitsus ning sellega kehtestatakse kahju määrade arvutamise ja kohaldamise kord.

9. Nõuded jahipidamisõiguse eest tasumist tõendavale dokumendile kantavate andmete kohta, tasu suurus ja maksmise kord. Määrusega kehtestatakse keskkonnatasude seaduse alusel nõuded maksedokumendile kantavate isikuandmete kohta, tasu määrad ja maksmise kord.

10. Jahiulukite tehiskeskkonnas hoidmise koha registreerimise taotluse esitamise, läbivaatamise ja registreerimise kord. Määrus kehtestatakse looduskaitseseaduse alusel. 
Rakendusaktide kavandid on toodud seletuskirja lisas 2.

Rakendusaktid jõustuvad ühel ajal seadusega.
8. Seaduse jõustumine
Seadus jõustub üldises korras.
9. Eelnõu kooskõlastamine
Eelnõu esitatakse kooskõlastamiseks ministeeriumidele e-Õiguse kaudu.

Jaanus Tamkivi

Minister Rita Annus

Kantsler

